बिनिखायनो सोरखारा बेनिफिसारिफोरनि एकाउन्टाव रां सोदों आरो सोरखारनि मावफारियाफोरनो डिए होदों होननानैबो गिबि मन्थ्रिखौ बुंनाय खोनायो। दावदैनि बेसेन बांनाय समाव फुड एण्ड सिभिल साप्लाय मन्थ्रिआ कर’ना जिउसानिफ्राय रैखा मोननो सुबुंफोरा दावदै बारा जानायखाय बेसेना बांदों बुंनानै बेसेन बांनायनि जाहोनखौ गुबुनथिंसो लांनाय नुनो मोनो। हादरसा सोरखारा बेसेन बांनाय आयदाखौ नागारनानै थाना फालांगिरिफोरा सुबिदा लानानै मुवा-बेसादफोरनि बेसेनखौ बांहोनानै सरासनस्रा सुबुंफोरनि खर’यावसो थांगोन बुनाय बादि खालामनाय नुनो मोनो। खौरां मोननाय बादिब्ला थांनाय सानबासोयाव मसुर दालि, थावगुबै, सेनि, संख्रि बायदि मुवा-बेसादफोरनि बेसेना साननो हाथावैबादि बांनो हमदों। मसुर दालिनि खुसुरा बेसेना किल’फायाव 90-94 बेसेनमोनब्लाबो बे साननैसोयाव 110-130 रांसिम बांनो हमनाय नुनो मोनो। मिथिनाय बादिब्ला थावगुबैनि बेसेना लिटारफायाव 170-190 रांमोन, नाथाय दा बांनानै 200-230 रांसिम जाहैबाय। सेनिनि बेसेना किल’फायाव 40-41 रांनिफ्राय 45 रांसिम बांनो हमदों। बयनिख्रुइबो खमसिन बेसेन संख्रियाबो दा 10-12 रांसिम बांनो हमदों। मिथिनाय बादिब्ला थाव गुबै थिंसेयाव 1600-1900 राङा दानि समाव 2200 रांसिम बांनो हमबाय । फिसा-फिसौ फालांगिरिफोरनिख्रुइ हलसेल फालांगिरिफोरा हानथा-मेला आरो मुलाम्फाखौ नायनानै 6% बांसिन बेसेनाव मुवा-बेसादफोरनि बेसेनखौ लानो हायो। नाथाय फुड एण्ड सिभिल साप्लायनि मोखाङावनो हलसेल फालांगिरिफोरा खुसुरा फालांगिरिफोरनो बेसेनखौ खानानै हरो होननानै मिथिनाय जादों। दा बि बेसेन बादियैनो मुवा-बेसादफोरा फानजानायाव सरासनस्रा बायग्राफोरनि खर’याव खान्थाल बुफ्रुनाय बादिसो सानखांनाय फैदों। बिदि थासारिनि थाखाय मुवा-बेसादफोरनि बेसेनखौ होबथानो थाखाय सोरखारा मावख’गिरि-मावफारियाफोरखौ थिनगोन। अब्ला बिसोर बादि मावख’गिरि-मावफारियाफोरा गंनैसो खुसुरा दखानफोराव नायदिंहैगोन। बे थार बाथ्रा। नाथाय बेसेना खमायनांगौ जायगासिम सहैयाबालानो नांगौबादि राहा लायैनि थाखाय सानफ्रोमबो मुवा-बेसादफोरनि बेसेना बांनो हमनायखौसो नुगासिनो दं। जियानो जाया मानो मुवा-बेसादफोरनि बेसेन बांनायखौ सोरखारा दानो होबथानो राहा लायाबा इयुनाव मोनसे गिदिर जेंना जाहैगोनखौ नुहुरो।